b'\n_START_ARTICLE_\nJoseph Brociner\n_START_SECTION_\nDate familiale \xc8\x99i anii de tinere\xc8\x9be\n_START_PARAGRAPH_\nIosif Brociner era fratele lui Marco Brociner, Mauriciu Brociner \xc8\x99i Andrei Brociner. Cei patru fra\xc8\x9bi erau fiii lui Idel Ber Brociner, evreu cu educa\xc8\x9bie modern\xc4\x83, care era nepotul rabinului Avraham David Brander, cunoscut ca Rabinul din Buczacz, \xc3\xaen Gali\xc8\x9bia._NEWLINE_A studiat dreptul la Liceul Na\xc8\x9bional din Ia\xc8\x99i (p\xc3\xa2n\xc4\x83 \xc3\xaen 1871). \xc3\x8entre anii 1868 -1870 a colaborat la revista Junimii, Convorbiri literare. A tradus \xc3\xaen rom\xc3\xa2n\xc4\x83 din versurile lui Heine \xc8\x99i B\xc3\xbcrger._NEWLINE_\xc3\x8en anul 1868 a fost primit ca membru \xc3\xaen filiala din Gala\xc8\x9bi a Lojii francmasonice Grand Orient de France, ajung\xc3\xa2nd la rangul cel mai \xc3\xaenalt \xc3\xaen ierarhia - al 33 -lea. \xc3\x8en anii 1873-1874 a publicat \xc3\xaen ziarul evreiesc Vocea Ap\xc4\x83r\xc4\x83torului o serie de articole \xc3\xaen care a criticat politica oficial\xc4\x83 de \xc3\xaendepartare a evreilor din institu\xc8\x9biile vie\xc8\x9bii publice din Rom\xc3\xa2nia._NEWLINE_O vreme a tr\xc4\x83it la Alexandria, \xc3\xaen Egipt, apoi la Pisa, \xc3\xaen Italia.\n_START_SECTION_\nActivitatea pe plan comunitar\n_START_PARAGRAPH_\nAflat din 1876 la conducerea comunit\xc4\x83\xc8\x9bii evreie\xc8\x99ti din Gala\xc8\x9bi, ca primul ei pre\xc8\x99edinte, a participat \xc3\xaempreun\xc4\x83 cu dr. Leopold Stern la conferin\xc8\x9ba de la Paris a Alian\xc8\x9bei Israelite Universale._NEWLINE_\xc3\x8en zilele R\xc4\x83zboiului de Independen\xc8\x9b\xc4\x83 a Rom\xc3\xa2niei (1877-1878) Iosif Brociner a fost secretarul comitetului responsabil cu \xc3\xaentre\xc8\x9binerea ambulan\xc8\x9belor necesare pe c\xc3\xa2mpul de lupt\xc4\x83. _NEWLINE_Dup\xc4\x83 terminarea r\xc3\xa2zboiului, \xc3\xaen vremea dezbaterilor de la Conferin\xc8\x9ba de la Berlin, Brociner a fost activ \xc3\xaen eforturile de a ob\xc8\x9bine \xc3\xaencet\xc4\x83\xc8\x9benirea evreilor din Rom\xc3\xa2nia._NEWLINE_A vizitat \xc3\xaen dou\xc4\x83 r\xc3\xa2nduri, \xc3\xaempreun\xc4\x83 cu dr. Adolf Stern \xc8\x99i apoi cu fratele s\xc4\x83u Marco Brociner, comunit\xc4\x83\xc8\x9bile evreie\xc8\x99ti din Budapesta, Viena, Berlin \xc8\x99i Paris, pentru a se asigura de sus\xc8\x9binereaacestora. De asemenea a participat, \xc3\xaempreun\xc4\x83 cu Benjamin Peixotto, la o nou\xc4\x83 conferin\xc8\x9b\xc4\x83 a Alian\xc8\x9bei Israelite Universale la Paris \xc3\xaen anul 1978. \xc3\x8en 1879 l-a \xc3\xaenso\xc8\x9bit pe ministrul de externe rom\xc3\xa2n Vasile Boerescu la \xc3\xaent\xc3\xa2lnirea acestuia cu liderul Alian\xc8\x9bei Israelite Universale, Adolphe Cr\xc3\xa9mieux, \xc3\xaentr-o \xc3\xaencercare de a ajunge la o \xc3\xaen\xc8\x9belegere \xc3\xaen privin\xc8\x9ba acord\xc4\x83rii de drepturi cet\xc4\x83\xc8\x9bene\xc8\x99ti evreilor din Rom\xc3\xa2nia._NEWLINE_Iosif Brociner era \xc3\xaemp\xc4\x83cat cu ideea unui compromis, care s\xc4\x83 permit\xc4\x83 acordarea cet\xc4\x83\xc8\x9beniei rom\xc3\xa2ne la \xc3\xaenceput unui num\xc4\x83r de c\xc3\xa2teva mii de evrei, urm\xc3\xa2nd ca acest prim pas s\xc4\x83 deschid\xc4\x83 noi op\xc8\x9biuni pentru viitor, dar p\xc3\xa2n\xc4\x83 la urma str\xc4\x83daniile lui nu au avut succes._NEWLINE_\xc3\x8en acela\xc8\x99 timp el s-a num\xc4\x83rat printre primii sus\xc8\x9bin\xc4\x83tori ai mi\xc8\x99c\xc4\x83rii presioniste regionale \xe2\x80\x9eHovevei Tzion\xe2\x80\x9d din Rom\xc3\xa2nia \xc8\x99i a redactat un statut al rea\xc8\x99ez\xc4\x83rii agricole evreiesti \xc3\xaen Palestina (Eretz Israel). \xc3\x8en 1884 a \xc3\xaendeplinit func\xc8\x9bia de vicepre\xc8\x99edinte al comitetului Hovevey Tzion din Gala\xc8\x9bi. De asemenea, a fost activ \xc3\xaen organiza\xc8\x9bia evreiasc\xc4\x83 Bney Brit._NEWLINE_\xc3\x8en 1893, la solicitarea primului ministru Lasc\xc4\x83r Catargiu, a pregatit un proiect de propunere pentru organizarea legal\xc4\x83, func\xc8\x9bionarea \xc8\x99i recunoa\xc8\x99terea oficial\xc4\x83 a comunit\xc4\x83\xc8\x9bilor evreiesti sub forma unor asocia\xc8\x9bii \xc3\xaen spirit modern \xc8\x99i a unor consilii religioase. Acest document a ob\xc8\x9binut sprijinul ministrului de interne Vasile Lasc\xc4\x83r, dar a fost respins de Parlament \xc3\xaen anul 1897._NEWLINE_\xc3\x8en anul 1893 Iosif Brociner a organizat la Gala\xc8\x9bi un prim congres al comunit\xc4\x83\xc8\x9bilor evreie\xc8\x99ti, iar \xc3\xaen 1901, la un al doilea congres la Ia\xc8\x99i, a \xc3\xaenfiin\xc8\x9bat o Uniune a Comunit\xc4\x83\xc8\x9bilor Israelite din Rom\xc3\xa2nia, care \xc3\xaens\xc4\x83 nu a func\xc8\x9bionat mult\xc4\x83 vreme._NEWLINE_\xc3\x8en anul 1908 a \xc3\xaentemeiat o Societate a Israeli\xc8\x9bilor Rom\xc3\xa2ni, al c\xc4\x83rei obiectiv era difuzarea de informa\xc8\x9bii asupra istoriei \xc8\x99i indigenit\xc4\x83\xc8\x9bii evreilor din Romania, inclusiv demonstrarea existen\xc8\x9bei acestei minorit\xc4\x83\xc8\x9bi vreme de sute de ani pe teritoriile rom\xc3\xa2ne\xc8\x99ti, \xc3\xaenc\xc4\x83 din Evul Mediu. \xc3\x8en scopul promov\xc4\x83rii acestui obiectiv, Brociner a str\xc3\xa2ns \xc8\x99i publicat numeroase documente, care \xc3\xaenso\xc8\x9besc, \xc3\xaentre altele, scrieri ca de exemplu Chestiunea Israeli\xc8\x9bilor Rom\xc3\xa2ni, ap\xc4\x83rut\xc4\x83 \xc3\xaen anul 1910.'